Σπύρος Καρατζαφέρης

Ο Σπύρος Καρατζαφέρης (Ποταμιά Αρκαδίας, 24 Φεβρουαρίου 1938 - Αθήνα, 22 Ιανουαρίου 2026) ήταν Έλληνας δημοσιογράφος και συγγραφέας.

Βιογραφικά στοιχεία
Γεννήθηκε στις 24 Φεβρουαρίου 1938 στο χωριό Ποταμιά, της επαρχίας Μεγαλόπολης της Περιφερειακής Ενότητας Αρκαδίας, και μεγάλωσε στην Αμφιθέα του Παλαιού Φαλήρου.Who's who in Greece 2001, σελίδες 339-40 Νεότερος αδελφός του είναι ο δημοσιογράφος και πολιτικός Γιώργος Καρατζαφέρης, ο οποίος έχει διατελέσει βουλευτής και πρόεδρος του κόμματος Λαϊκός Ορθόδοξος Συναγερμός.

Αποφοίτησε από τη Σχολή Δημοσιογραφίας «Όμηρος», την οποία διηύθυνε ο ακαδημαϊκός Σπύρος Μελάς, και ξεκίνησε την δημοσιογραφική του σταδιοδρομία το 1959 στην εφημερίδα Η Βραδυνή, στο αστυνομικό ρεπορτάζ (1959-62). Ακολούθησαν το Έθνος (1962-68, υπό την διεύθυνση του Γιάννη Καψή), η Απογευματινή (1968-75) και η Ελευθεροτυπία (1975-88).

Διακρίθηκε ιδιαίτερα στο πολιτικό ρεπορτάζ και την ερευνητική-αποκαλυπτική δημοσιογραφία στην Ελευθεροτυπία, στα πρώτα χρόνια της μεταπολίτευσης, με αποκαλύψεις και δημοσιεύσεις απόρρητων κρατικών σχεδίων και εγγράφων των Ενόπλων Δυνάμεων και των μυστικών υπηρεσιών. Οι αποκαλύψεις του προξένησαν μεγάλη ζημιά στην τότε κυβέρνηση Καραμανλή και συχνά βρέθηκε κατηγορούμενος, με δικηγόρο τον Ευάγγελο Γιαννόπουλο. Γνωστές ήταν κυρίως οι διαμάχες του με τον τότε υπουργό Εθνικής Άμυνας Ευάγγελο Αβέρωφ και τον τότε υπουργό Δημόσιας Τάξης, στρατηγό, Αναστάσιο Μπάλκο.Ελευθεροτυπία, 24 Οκτωβρίου 1981

Το 1988 αποχώρησε από την Ελευθεροτυπία και συνεργάστηκε με τον γνωστό επιχειρηματία Σωκράτη Κόκκαλη στην έκδοση της εφημερίδας Επικαιρότητα (1988-91), στην οποία ανέλαβε διευθυντής και αρχισυντάκτης. Η Επικαιρότητα και η Αυριανή του Γιώργου Κουρή ήταν οι μόνες εφημερίδες που στήριξαν ανοιχτά τον Ανδρέα Παπανδρέου κατά την περίοδο του Ειδικού Δικαστηρίου για το σκάνδαλο Κοσκωτά και του λεγόμενου «βρώμικου '89». Μάλιστα ο Καρατζαφέρης προκάλεσε σάλο με τα δημοσιεύματα του εναντίον του τότε προέδρου του Αρείου Πάγου, Βασιλείου Κόκκινου, τον οποίο κατηγόρησε ως παθητικό ομοφυλόφιλο και δωρολήπτη. Τα δημοσιεύματα αυτά οδήγησαν σε δικαστική καταδίκη χωρίς αναστολή και για να αποφύγει τον εγκλεισμό στις Φυλακές Κορυδαλλού, ο Σπύρος Καρατζαφέρης διέφυγε στην Κύπρο, από όπου παρουσίαζε καθημερινή ραδιοφωνική εκπομπή με τίτλο «Καλημέρα κύριε Κόκκινε», η οποία μεταδίδονταν στην Ελλάδα από τον τότε «Ωχ FM».Η Καθημερινή, 27 Φεβρουαρίου 1993

Το 1990 ξεκίνησε και την έκδοση της εβδομαδιαίας εφημερίδας «48 Ώρες», ενώ ταυτόχρονα εξέδιδε και το στρατιωτικό περιοδικό «Αμυντικά Θέματα», σε συνεργασία με τον απόστρατο πτέραρχο της Πολεμικής Αεροπορίας Γιάννη Μαρινάκη. Αργότερα υπήρξε εκδότης των εφημερίδων «Αθηναϊκή» και «Σφήνα».

Στην τηλεόραση, εργάστηκε στο ΕΙΡΤ, την ΥΕΝΕΔ, το Star Channel (στο οποίο επί σειρά ετών ήταν διευθυντής ειδήσεων), τον Alpha TV, το Τηλεάστυ, το Extra Channel κ.ά. Στο ραδιόφωνο, διατηρούσε επί σειρά ετών εκπομπή στον Flash 96.

Είχε κάνει δύο γάμους. Με την πρώτη του σύζυγο απέκτησε μια κόρη, την επίσης δημοσιογράφο και ραδιοφωνική παραγωγό, Λίλη. Η δεύτερη σύζυγός του ήταν η δημοσιογράφος Ράνια Καρατζαφέρη με την οποία διαζεύχθηκε το 2018.

Απεβίωσε στις 22 Ιανουαρίου 2026, σε ηλικία 87 ετών.

Παραπομπές

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα
Κατηγορία:Έλληνες εκδότες
Κατηγορία:Έλληνες τηλεπαρουσιαστές